Folketing
2010-11-25

Jeg synes jo, det er så ærgerligt, at transportministeren åbenbart har et behov for at skabe et parlamentarisk drama. Det er, som om Venstre skal have et parlamentarisk drama hver dag. For hvis man har lyttet til den her debat, vil man have hørt, at det meget klart fremgik, at Socialdemokraterne, så vidt jeg har forstået dem, nok vil stemme for lovforslaget. Jeg roste faktisk lovforslaget og fremhævede nogle udmærkede principper. Jeg sagde, at jeg godt kunne forstå, at transportministeren er lidt vred over, at jeg gerne ser de principper udbredt til andre områder, som jeg synes er mere betydningsfulde. Men jeg har jo ikke med et ord sagt, at jeg ikke ville støtte, at disse udmærkede principper træder i kraft på det her område, heller ikke selv om det primært nok vil være til fordel for nogle kernevælgere i andre partier. Sådan skal det jo ikke være: at rettigheder kun skal forbeholdes ens egne. Så mit indlæg var sådan set bare om en tilslutning til de udmærkede principper og om, at det synspunkt så jeg gerne bredte sig til andre dele af Venstres politik.